היום ה 7 לאפריל קבלתי מתנה יפה לחג הפסח.  קבלתי  בחזרה את רישיון מדריך הטיס שלי שחידושו נעצר ביום הולדתי ה 65. 
אודי זוהר ראש רת"א  (שפרש בינתיים מתפקידו) החליט שכל מדריך טיס שעבר גיל 65 חייב לעבור מבחן לקבלת פטור גיל, עם בוחן רשמי של רת"א הכולל כמובן תשלום אגרה  גבוהה.

כמו כן הוא  החליט, בניגוד לכתוב בתקנות, כי מדריך טיס חייב בהגדר מכשירים לצורך קבלת או חידוש רישיון המדריך שלו. 

שיהיה ברור, שתי דרישות אלה אינן קיימות בחוק או בתקנות הרישוי והן תוצאה של עודף דמיון יצירתי, פרשנות והבנת הנקרא לקויות והרבה רשעות ורוע לב.
ניהלתי מאבק ממושך באודי זוהר, נאבקתי  במח' הרישוי  וביועצים משפטיים של רת"א ומשרד התחבורה. מאבק שנמשך כשנתיים ועשרה חדשים, מאז שחגגתי יום הולדת 65. 
היום ניצחתי במאבק. 
במהלך המאבק  עררתי בפני וועדת ערר לרישוי (של רת"א) על החלטת אודי זוהר שלא לחדש את רישיון המדריך שלי עקב הגיעי לגיל "המופלג" גיל 65.
וועדת הערר צרפה אלי לדיון בערר עוד 3 חברים מדריכי טיס בני 65 שלכולם סרב אודי זוהר לחדש רישיון.  אני ייצגתי את כולנו בדיון בוועדה וזכינו בערר. 


אלא שאודי זוהר המשיך בסירובו. הוא עבר על הוראות תקנה מפורשת הקובעת שהחלטת וועדת הערר היא סופית ! החלטת גמר ! וביודעין הפך את עצמו לעבריין על החוק לאחר שסרב למלא אחר ההחלטה של וועדת הערר ולפיכך לא הותיר בידי/נו ברירה אלא להגיש כנגדו עתירה  לבג"צ.
עתירתנו הוגשה לבג"צ במאי 2008.  דיון ראשון בעתירה נקבע ל12 באוקטובר 2008. יומיים לפני מועד הדיון דחה בג"צ את הדיון ל 22 באפריל 2009 . וכבר מלפני כחודש נאמר לנו כי הדיון יידחה פעם נוספת לתאריך 17 בספטמבר 2009 .

לאור הדחיות הרבות הסכמנו בסופו של תהליך לוותר על העתירה בבג"צ וללכת על הסכם  פשרה .
בפרק הזמן שחיכינו לדיון בבג"צ התחלפה הנהלת רת"א. עובדי רת"א החדשים באו אלי בהצעת פשרה שעיקריה: רת"א תחזיר לכם את הרישיונות ואתם בתמורה תמשכו את העתירה מבג"צ.

לאחר דיונים ממושכים גובש נוסח הסכם שהתקבל על הצדדים אלא שאני עמדתי על כך שההסכם יאושר על ידי בג"צ  ויקבל תוקף כפסק דין של בג"צ. 

ב31 למרץ 2009 בג"צ נתן פסק דין ובו העיקרון שעמדתי עליו בתוקף בדיונים,  כי רת"א מקבלת את החלטת וועדת הערר מיום 22 לנובמבר 2007 כלשונה!!
משמעות האמור לעיל היא שרת"א מתחייבת לפעול בהתאם להחלטות וועדת הערר. אי ביצוע החלטה יהווה ביזיון החלטת בג"צ הגורר ענשים בהתאם. 
בהחלטה הנ"ל נאמר בין השאר:

· שאין להטיל מגבלת גיל 65 למדריך טיס.

· אין לדרוש ממדריך טיס לעבור מבחן לקבלת פטור גיל 65

· אין צורך בהגדר מכשירים לקבלת ו/או לחידוש רישיון מדריך טיס.
במילים אחרות: כל זמן שמדריך טיס ממלא אחר דרישות החוק והתקנות לשימוש בזכויות הרישיון אין עליו כל מגבלה נוספת. 
בהתאם להחלטת הוועדה ועל פי פסק הדין חודש רישיון המדריך שלי החל מהיום ה 7 לאפריל והוא בתוקף עד ל 30 באפריל 2011

אין ספק, מתוק הוא טעמו של הניצחון אפילו אם לקח זמן רב להשיגו.
יהודה ביין
